Saoedi-Arabië se raffinadery in SA teen 2028 gereed - Energie - Republikein
Monday, June 01st, 17:18:55
11 November 2019 | Energie
William Horne – Die Sentrale Energiefonds (SEF) verwag nou dat die lank beloofde nuwe raffinadery wat Saoedi-Arabië in Richardsbaai wil bou, teen 2028 gereed gaan wees.
Die reuse-aanleg sal na verwagting 300 000 vate ruolie per dag produseer en ’n belegging van $10 miljard van die petrochemiese reus Saudi Aramco verg.
Dit sal dan Suid-Afrika se sewende en grootste raffinadery wees, maar sal ten volle deur Saoedi-Arabië besit word.
Die Arabiese koninkryk verskaf reeds meer as 40% van al Suid-Afrika se ruolie deur invoer, en sal dus sy houvas op die land se brandstofbehoefte vergroot.
Suid-Afrika het al geruime tyd ’n nuwe raffinadery nodig. Die regering sukkel al langer as ’n dekade om beleggers vir die oprigting van nuwe raffinaderye te lok.
Gwede Mantashe, minister van minerale bronne en energie, het dit ook só beklemtoon in Julie tydens die energie-begrotingsposdebat toe hy bekommerd was dat ander Afrikalande moontlik Saudi Aramco se belegging sou weglok.
PetroSA het ook in September gesê dat sy verouderde raffinadery in Mosselbaai moontlik teen 2020 nie meer plaaslike voorraad sal kan vervaardig nie.
Saoedi-Arabië het nie die aard van sy belegging van dag een af bekend gemaak nie. Die koninkryk het tydens pres. Cyril Ramaphosa se beleggingsveldtog in 2018 $10 miljard se regstreekse belegging beloof, maar nie duidelik gemaak hoe dit sou materialiseer nie.
In Januarie 2019 het Khalid Al-Falih, voormalige minister van energie in Saoedi-Arabië, toe aangekondig die belegging sal in die vorm van ’n enorme raffinadery wees.
In Julie was dit nog onduidelik of die projek goedgekeur sou word.
Kholly Zono, waarnemende uitvoerende hoof van die SEF, sê Donderdag werk aan die projek is nog in ’n baie vroeë fase, maar gaan eersdaags versnel.
Zono verduidelik egter aan Reuters dat die $10 miljard-belegging nie die nodige ontwikkeling van ’n verwante petrochemiese aanleg sal insluit nie. Daar sal dus bykomende koste wees wat die regering met skuld en ekwiteit sal moet finansier.
“Ons is vol vertroue dat ons ’n baie goeie sakemodel het om beleggings en finansiering van banke te lok,” het Zono aan Reuters tydens ’n olie-en-gaskonferensie in Kaapstad gesê.
“Dié raffinadery sal die kapasiteit vir Suid-Afrika, maar ook die ganse streek verhoog,” sê hy.
’n Voor-uitvoerbaarheidstudie sal binne die volgende paar weke voltooi word, waarna ’n meer gedetailleerde uitvoerbaarheidstudie die beramings van die ontwerp en kapitale koste sal bevestig. Dit sal dan gevolg word deur ’n ingenieursontwerp.
“Ons sien uit daarna dat die nuwe raffinadery volledig in bedryf sal wees teen 2027-’28,” het Zono gesê. – Reuters, verwerk/Netwerk24